Galateucc

Ël galateucc (o gòlf, an inglèis golf) a l’é në spòrt ch’as peul pratichesse a tute j’età, bele che an Italia a sia anco' nen vàire dësvlupà. An prim leu, ël motiv a ven dal reu «mìstich» e un pòch sofnin che belavans anco' al dì d'ancheuj a compagna cost ëspòrt.

 Stòria 
Le prime régole ofissiaj dël gieugh a son ëstàite stabilìe dël 1744 al parch Leith Links d'Edimborgh da l'Honorable Company of Edinburgh Golfers.

 Cost 
As peul ancaminesse con pòche senten-e d'euro. A l’é costuma (e bon-a nòrma) ancaminé an pijand quàich lession da un magìster abilità. La spèisa a l’é ëd quàich senten-a d’euro. Dapress a 's moment inissial, l'anlev a l'avrà capì se 'l galateucc a fà për chiel o chila opura nò. An seguitand, ij cost a van dai mila ai 2mila euro a l'ann për l'iscrission a un cìrcol; l’atressadura a costa dai 300 ai mila euro për ancaminé; peui, a venta gionteje quàich senten-a d'euro a l'ann për gare, balin-e e via fòrt.

 Spantiament an Italia 
An Italia ij praticant a son anviron 85mila: na miseria, se confrontà con ij 30 milion djë Stat Unì, anté ch'a l'é në spòrt nassional. Ij cìrcoj a son anviron 300: an Piemont a-i na j’é na quaranten-a, ma d'àutri a son an costrussion. An particolar bin anandià a l'é ël proget d'un camp pùblich a Turin, tacà a la Stura: lòn che a përmëttrà ëd conten-e ij cost dzora ëd tut për chi che për la prima vira a së vzin-a a cost ëspòrt.

 Tesserament 
Dal 2007 a l'é anandiasse 'l tesserament diret: chi ch’a l’ha mai giugà a galateucc a l’ha la possibilità ëd paghé mach ij 60 euro ëd téssera federal e peui paghé minca vira ch’a vintra ant un cìrcol për gieughe. A resta n'esperiment për avziné al galateucc pì 'd gent ch'as peul, dont l'arzultà a podrà valutesse mach ant ij temp longh.

 Ant sla television italian-a 
An television as peul seguisse dzora Sky, che a trasmët ij torneo pì amportant.

Categorìa:Spòrt